IRPC โตทุกปี
ข้อมูลที่เกี่ยวข้องกับ IRPC อาจมีออกมาไม่มากสักเท่าไหร่ ซึ่งตัวอาจารย์เข้าใจว่า ผู้บริหารกำลังยุ่งอยู่กับการขยับขยายกิจการ จึงไม่ค่อยมีเวลาออกมาสัมภาษณ์สื่อต่างๆ แต่จากที่เคยพูดคุยเป็นการส่วนตัว และได้สอบถามถึงแผนงานที่จะทำให้บริษัทเติบโตอย่างแข็งแกร่ง ก็ทำให้รู้ได้ทันทีว่า นี่เป็นหุ้นดาวรุ่งพุ่งแรงตัวหนึ่ง
18 ก.พ. 2561

ตีแผ่บจ.ดัง
คุณอภิชาต จากเทพารักษ์ สมุทรปราการ พูดถึงกระแสข่าวที่เกี่ยวข้องกับหุ้น IRPC หรือ บริษัท ไออาร์พีซี จำกัด (มหาชน) ในช่วงที่ผ่านมามีแต่เรื่องดีๆ ซึ่งผมเข้าใจว่า ได้ที่ปรึกษาเกี่ยวกับการทำธุรกิจค่อนข้างดี และตัวผู้บริหารมีความตั้งใจในการทำธุรกิจ จนเป็นที่มาของข่าวที่พูดกันว่า นับจากนี้บริษัทแห่งนี้จะโตอย่างต่อเนื่อง จึงอยากให้อาจารย์ช่วยอธิบายว่า บริษัทนี้จะโตได้จริงไหมครับ
 
ข้อมูลที่เกี่ยวข้องกับ IRPC อาจมีออกมาไม่มากสักเท่าไหร่ ซึ่งตัวอาจารย์เข้าใจว่า ผู้บริหารกำลังยุ่งอยู่กับการขยับขยายกิจการ จึงไม่ค่อยมีเวลาออกมาสัมภาษณ์สื่อต่างๆ แต่จากที่เคยพูดคุยเป็นการส่วนตัว และได้สอบถามถึงแผนงานที่จะทำให้บริษัทเติบโตอย่างแข็งแกร่ง ก็ทำให้รู้ได้ทันทีว่า นี่เป็นหุ้นดาวรุ่งพุ่งแรงตัวหนึ่ง
สาเหตุที่เป็นเช่นนั้นมาจากธุรกิจของ IRPC กำลังอยู่ในช่วงขาขึ้นอย่างเต็มตัว จึงเชื่อได้ว่า การเติบโตของธุรกิจจะเป็นแบบขั้นบันได ซึ่งเป็นผลมาจากการขยายสินค้าในแนวต่างๆ มากขึ้น ส่งผลให้ยอดรายได้และกำไรในปี 2560-2561 น่าจะเติบโตอย่างมีนัยสำคัญเลยทีเดียวนะครับ
วิเคราะห์แบบนี้อาจทำให้นักลงทุนมองไม่เห็นภาพสักเท่าไหร่
อาจารย์จึงขอยกตัวอย่างคร่าวๆ เพื่อให้นักลงทุนเห็นภาพได้ชัดขึ้นอีกหน่อยก็แล้วกันครับ
สิ่งที่ทุกคนรู้คือ ตัวธุรกิจของ IRPC แต่ละหน่วยมีความเกี่ยวโยงกันอย่างมีนัยสำคัญ ไม่ว่าจะเป็นส่วนของ 1) ธุรกิจปิโตรเลียม 2) ธุรกิจปิโตรเคมี 3) ธุรกิจท่าเรือและถังเก็บผลิตภัณฑ์ และ 4) ธุรกิจบริหารจัดการทรัพย์สิน ล้วนเป็นธุรกิจที่ทำเงินแทบทั้งสิ้น
เรื่องนี้เห็นได้จากงบการเงินด้านล่างที่แสดงให้เห็นถึงความสามารถในการทำกำไรที่ดีขึ้น จึงหนุนให้ราคาหุ้นทะยานขึ้นอย่างแข็งแกร่งทุกปี แม้การขึ้นแต่ละระดับราคาอาจใช้เวลาที่ค่อนข้างนาน แต่อย่างน้อยก็เป็นการทะยานขึ้นอย่างมั่นคงนะครับ

ที่สำคัญคือ เมื่อผู้บริหารได้ลั่นวาจาไว้ว่า ผลงานของ IRPC จะเติบโตอย่างต่อเนื่องทุกปี อาจารย์ย่อมต้องเชื่อคำพูดดังกล่าวอย่างสนิทใจ เพราะที่ผ่านมาผู้บริหารก็ทำได้ตามแผนงานที่เคยประกาศไว้นั่นเอง!
ส่วนนักลงทุนจะเชื่อตามที่อาจารย์ประเมินหรือเปล่า? ก็ใช้วิจารณญาณส่วนตัวตัดสินกันเอาเองนะครับ
สภาแมงเม่า : ดร.สมชาย
…
